UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0336 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner

I henhold til artikel 251, stk. 2, tredje afsnit, litra c), i traktaten om oprettelse af Det Europæiske Fællesskab, skal Kommissionen afgive udtalelse om ændringsforslag, som Europa-Parlamentet fremsætter ved andenbehandlingen.

Kommissionen afgiver i det følgende udtalelse om de 4 ændringsforslag, som Europa-Parlamentet har vedtaget.

1. Baggrund

Forelæggelse af forslaget for Rådet og Europa-Parlamentet (KOM(2000)840 endelig - 2000/0336(COD)) i overensstemmelse med traktatens artikel 251 // 18. december 2000

Kommissionens oprindelige forslag offentliggjort: 26. juni 2001

Udtalelse fra Det Økonomiske og Sociale Udvalg 11. juli 2001

Udtalelse fra Europa-Parlamentet ved førstebehandlingen 2. oktober 2001

Opnåelse af politisk enighed 29. oktober 2001

Vedtagelse af den fælles holdning 25. marts 2002

Udtalelse fra Europa-Parlamentet ved andenbehandlingen 2. juli 2002

2. Formålet med Kommissionens forslag

Forslaget har til formål at udvide anvendelsesområdet for det gældende direktiv om emissioner fra motorer med kompressionstænding til montering i ikke-vejgående maskiner (direktiv 97/68/EF), så det også kommer til at omfatte gnisttændingsmotorer (plæneklippere, kædesave, hækklippere, kanttrimmere, pumper, generatorer mv.). Disse maskiner fremstilles på verdensplan i et antal på omkring 25 mio. om året, og deres bidrag til de samlede emissioner af VOC i Fællesskabet er 10-15%. Denne ændring vil bidrage til at nå målene for luftkvaliteten, hvad angår ozon ved jorden.

Forslagets hovedelementer er:

* Der skal gælde to trin af grænseværdier, nemlig fra et tidspunkt 18 måneder efter direktivets ikrafttræden (trin I) og i tidsrummet 2004-2010 afhængigt af motorklasse (trin II)

* Et system med udjævning og hensættelse og særlige ordninger for mindre fabrikanter og mindre motortyper for at opnå overensstemmelse på verdensplan.

3. Kommissionens holdning til de ændringsforslag, Europa-Parlamentet har vedtaget

Ændringer, som Kommissionen har accepteret

Europa-Parlamentet har vedtaget fire af de fem forelagte ændringsforslag (nr. 1, 3, 4 og 5). Kommissionen kan acceptere dem alle.

Ændringsforslag nr. 1 vedrører medlemsstaternes mulighed for at mærke motorer således, at det for forbrugerne fremgår, at de overholder trin II-grænseværdierne, allerede inden de er blevet obligatoriske. Ændringsforslag nr. 3 tydeliggør teksten om gennemførelsen af grænseværdier for motorer, som kører med konstant hastighed. Ændringsforslag nr. 4 og 5 giver tidsbegrænset undtagelse for visse motortyper, og samtidig får Kommissionen mandat til at forlænge perioden, hvis det er påkrævet af tekniske årsager.

4. Konklusion

I overensstemmelse med EF-traktatens artikel 250, stk. 2, ændrer Kommissionen sit forslag som anført ovenfor.